Campus Universitario de Pontevedra

O Campus Universitario de Pontevedra é un dos tres campus que acolle a Universidade de Vigo. Está situado na cidade de Pontevedra e ofrece estudos de grao, posgrao e doutoramento en Ciencias Sociais, Ciencias da Saúde, Educación, Artes, Enxeñería e Deportes.

 Historia 
O Campus Universitario de Pontevedra ten as súas orixes na escola Normal situada na cidade, que desde o século XIX foi a escola Normal da provincia de Pontevedra e a Escola de Enfermaría dependente da Deputación Provincial de Pontevedra. A Escola Normal de Pontevedra, orixe da actual Facultade de Ciencias da Educación (creada en 1999), foi creada en 1845 e a Escola de ATS (Axudante Técnico Sanitario), orixe da actual Escola de Enfermaría, foi creada en 1974. Estas dúas escolas ofrecían desde facía moitos anos os estudos universitarios por excelencia da cidade de Pontevedra, ademais do Centro Asociado da UNED na provincia de Pontevedra, situado no barrio de Monte Porreiro da cidade, onde se pode cursar un amplo abano de estudos universitarios (distintas enxeñerías, Historia, Matemáticas, Dereito, Física, Química, Psicoloxía, Linguas Estranxeiras, Socioloxía, Economía, Empresariais, Pedagoxía, etc.). O Centro Asociado da UNED de Pontevedra creouse en xaneiro de 1973 e comezou a funcionar en marzo de 1973, sendo o primeiro centro rexional de España situado fóra de Madrid, xunto co das Palmas de Gran Canaria.

Coa división da Universidade de Santiago de Compostela en tres universidades e sete campus en 1989 pola ley 11/1989 de 20 de xullo de Ordenación do Sistema Universitario de Galicia, creouse o Campus Universitario de Pontevedra e establecéronse novas facultades na cidade. A oferta de estudos universitarios en Pontevedra ampliouse con novas titulacións e cursos.

A primeira facultade que se puxo en marcha no campus de Pontevedra en 1990 foi a Facultade de Belas Artes. En 1991 incorporouse unha segunda escola de enxeñaría, a Escola de Enxeñaría Forestal.

En 1993, creouse a Facultade de Ciencias Sociais, que comezou cunha primeira titulación en Publicidade e Relacións Públicas en 1994 e, en 1995, comezaron a funcionar os estudos implantados na actual Facultade de Fisioterapia. En 1999, implantáronse os estudos de Xestión e Administración Pública na Facultade de Ciencias Sociais e os de Ciencias do Deporte na Facultade de Educación. En 2003 implantouse o grao en Comunicación Audiovisual na Facultade de Ciencias Sociais e da Comunicación Posteriormente, en 2009, creouse o Centro Universitario da Defensa, dependente do Campus de Pontevedra, na Escola Naval Militar de Marín, situada a 6 quilómetros da cidade, onde se imparten estudos de enxeñería mecánica.

O 7 de xullo de 2022 polo decreto 133/2022 creáronse dúas facultades máis no campus de Pontevedra a Facultade de Deseño e a Facultade de Dirección e Xestión Pública.

Nos últimos anos, o Campus Universitario de Pontevedra especializouse no ámbito da creación, tomando o nome de Campus CREA.

O campus de Pontevedra foi declarado Campus Verde o 18 de novembro de 2015, sendo o primeiro en España en conseguir esta distinción.

A cadea americana de cafeterías Starbucks abriu un espazo na Facultade de Ciencias da Educación e do Deporte en setembro de 2019. Ese mesmo mes, a Xunta de Galicia cedeu á Universidade as plantas 5ª, 6ª e 7ª do seu edificio administrativo da rúa Benito Corbal 47 durante 20 anos para albergar as oficinas do Campus CREA.

No curso 2023-2024, o campus de Pontevedra ofertou 30 titulacións, das cales 13 son graos, 12 másteres e 5 doutoramentos Desde o ano 2000 ata o 2022 o número de alumnos do campus incrementouse nun 20%.

En 2023 o Campus Universitario de Pontevedra tiña 4.215 alumnos e unha taxa de ocupación no primeiro curso de 107%, a máis alta da universidade.

 Descrición 
 Organización 
O Campus Universitario de Pontevedra está situado no campus da Xunqueira, ao norte da cidade e no centro da cidade.  O campus da Xunqueira desde un punto de vista urbanístico, conta cunha rotonda central e varias rúas con múltiples prazas de aparcadoiro, incluídas as destinadas aos estudantes.

Neste campus hai un total de cinco facultades: a Facultade de Comunicación, a Facultade de Fisioterapia, a Facultade de Ciencias da Educación e do Deporte a Escola de Enxeñeiros Forestais e a Facultade de Dirección e Xestión Pública.

A Biblioteca Central do Campus atópase na primeira planta da Facultade de Ciencias Sociais e da Comunicación, e os Servizos Administrativos do Campus e o Lugar de Entrega e Recollida de Documentación (LERD) do Sistema Universitario de Galicia están situados na Escola de Enxeñaría Forestal.

No centro da cidade atópase a Facultade de Belas Artes, situada xunto á Praza de España no edificio neoclásico de principios do século XX do antigo Cuartel de San Fernando, e a Escola de Enfermaría, situada no Hospital Provincial de Pontevedra. O vicereitorado e a administración do campus atópanse tamén no centro da cidade, na Casa das Campás.

As oficinas do Campus CREA atópanse nas plantas 5ª, 6ª e 7ª do edificio administrativo da Xunta de Galicia, na rúa Benito Corbal, 47. Este edificio acollerá tamén provisionalmente a Facultade de Deseño a partir de 2023.

O campus de Pontevedra acolle cada ano a estudantes Erasmus procedentes de universidades doutros países, cuxo número se incrementou nos últimos anos. Para facilitar a súa estancia na cidade, a Erasmus Student Network conta cunha sede situada nun local específico da Escola de Enxeñería Forestal.

 Centros do Campus Universitario de Pontevedra 
As instalacións universitarias presentes en Pontevedra son as seguintes:

 Centro histórico 
 A sede do Vicerreitorado do campus na Casa das Campás, no casco antigo da cidade. O propietario deste edificio histórico é o Concello de Pontevedra, que cedeu temporalmente parte do seu edificio á universidade.

 Campus da Xunqueira 
 Facultade de Dirección e Xestión Pública.
 Facultade de Ciencias da Educación e do Deporte.
 Facultade de Comunicación.
 Facultade de Fisioterapia.
 Escola de Enxeñaría Forestal.

 Centro da Cidade 
 Facultade de Belas Artes. O edificio (antigo cuartel de San Fernando) é propiedade do concello de Pontevedra, que o cedeu temporalmente á universidade.
 Facultade de Deseño.
 Escola Universitaria de Enfermaría de Pontevedra (adscrita).
 Pavillón Universitario.
 Sede do Campus CREA (na rúa Benito Corbal, 47).

 Marín 
 Centro Universitario da Defensa.

A cidade é tamén sede da Escola Superior de Conservación e Restauración de Bens Culturais de Galicia.

As carreiras universitarias do campus con maior taxa de emprego son Fisioterapia (93%) e Publicidade e Relacións públicas (86,6%).

 Infraestruturas 
O campus universitario conta cunha gardería no seu extremo norte, dedicada principalmente aos fillos do persoal da zona escolar A Xunqueira e integrada na rede de garderías da Xunta de Galicia A galiña azul. Doutra banda, o complexo hospitalario pontevedrés converteuse en 2012 no Complexo Hospitalario Universitario de Pontevedra, onde os estudantes de Medicina da Facultade de Santiago de Compostela poden realizar os seus últimos anos de carreira.

A universidade conta con Comedores Universitarios na Facultade de Comunicación e a Escola de Enxeñaría Forestal, no campus da Xunqueira, e na Facultade de Belas Artes, no centro da cidade.

A universidade dispón dun Pavillón Deportivo na rúa Cruz Vermella para a comunidade universitaria con actividades de cardiofitness, cros-training, pilates, ciclismo en pista ou deportes na pista polideportiva. Tamén hai un parque de calistenia xunto á Facultade de Fisioterapia 
e un embarcadoiro na beira norte do Lérez.

O apeadoiro da RENFE Pontevedra-Universidade presta servizo ao campus desde 2001 para os estudantes que desexen chegar en tren. Ademais, a liña 1 do autobús urbano de Pontevedra ten parada na rúa Alexandre Bóveda para dar servizo tamén ao campus pontevedrés. Hai un carril bici e prazas de aparcadoiro no campus e tamén ao longo da rúa Celso Emilio Ferreiro.

 Zonas verdes 
O campus conta con zonas verdes ao redor dos edificios universitarios e unha zona verde lonxitudinal máis ampla ao sur da Facultade de Comunicación, paralela á rúa Celso Emilio Ferreiro. Con todo, a gran zona verde para o goce de estudantes e profesores do campus é o parque contiguo da Illa das Esculturas, con 7 hectáreas de terreo que co parque da Familia totaliza 13 hectáreas. A Facultade de Belas Artes, no centro da cidade, tamén conta cunha zona verde fronte á súa fachada principal, os chamados Xardíns de Marescot, onde se atopa un monumento-fonte ao Doutor Marescot.

 Tradicións e cultura 
A finais de abril, a festa maior do campus de Pontevedra, Santa Catabirra, está dedicada á patroa da Facultade de Comunicación, Santa Catarina de Siena. Nesta festa participan miles de mozos de toda Galicia. Tamén teñen certa importancia as celebracións de San Ero, patrón da Facultade de Belas Artes. 

Os patróns doutras facultades son San Leandro (Escola de Enxeñaría Forestal), Santo Isidoro de Sevilla (Facultade de Ciencias da Educación e do Deporte) e Santo Aquiles (Facultade de Fisioterapia).

 Galería de imaxes 

 Notas 

 Véxase tamén 

 Bibliografía 



 Ligazóns externas 
 Páxina web do Campus
 Campus de Pontevedra
 Campus CREA
 Campus de Pontevedra vicerreitorado
 Facultade de Belas Artes  
 Facultade de Comunicación
 Facultade de Ciencias da Educación e do Deporte
 Facultade de Ciencias da Educación e do Deporte 
 A creación das primeiras Escolas Normales en Galicia
 Creación da Escola Normal de Pontevedra 
 Facultade de Fisioterapia
 Escola de Enxeñaría Forestal
 Escola Universitaria de Enfermaría
 Centro Universitario da Defensa
 UNED Pontevedra

Categoría:Campus Universitario de Pontevedra